Christianias advokat, Knud Foldschack, mener ikke, at christianitterne selv kan løse problemerne med cannabisrelateret kriminalitet. Han siger, at en løsning kan være at give Pusher Street tilbage til staten. ’Værsgo, hr. minister, nu er det dit ansvar’. Hvad siger du til det forslag?

»Han har ret i, at vi ikke kan overlade det til civilsamfundet at sikre lovligheden i Danmark. Men jeg ved ikke, hvor stor forskel der ville være, for det er jo i forvejen en myndighedsopgave at sikre, at loven bliver overholdt. I Liberal Alliance mener vi, at hvis man vil kriminaliteten på Christiania til livs, kommer man ikke uden om at legalisere cannabis, for det er det, der er omdrejningspunktet for det«.

Tror du, at bandekriminaliteten i København og på Christiania ville forsvinde, hvis hash og cannabis blev legaliseret?